Κύριε Πρωθυπουργέ

Κύριε Υφυπουργέ

Κυρίες και Κύριοι,

Η αναβάθμιση, η ανακαίνιση και η αξιοποίηση των Ολυμπιακών εγκαταστάσεων αποτελεί εδώ και χρόνια, αίτημα όχι μόνο των αθλητών, αλλά ολόκληρης της κοινωνίας. Και είναι ένα Αίτημα απολύτως αυτονόητο.

Οι Έλληνες αθλητές αξίζουν να μπορούν να προπονούνται σωστά, έτσι όπως ταιριάζει στην τιτάνια προσπάθεια που καταβάλλουν, κάνοντας μας υπερήφανους με τις ολοένα και περισσότερες διακρίσεις που κατακτούν.

Και - ιδιαίτερα σημαντικό αυτό - δημιουργώντας πρότυπα για τις νέες γενιές.

Ταυτόχρονα, υπάρχει η ανάγκη να προετοιμαστούν κάτω από κατάλληλες συνθήκες και οι επόμενες γενιές αθλητών, μέσα από τα φυτώρια των σωματείων, συλλόγων και ομοσπονδιών.

Mας δίνει λοιπόν πραγματικά μεγάλη χαρά, ότι συμμετέχουμε σε αυτή την εθνική προσπάθεια, ώστε ο ελληνικός αθλητισμός να έχει τα μέσα και τις δυνατότητες που του αξίζουν.

Για πρώτη φορά στην Ελλάδα, μία ιδιωτική εταιρεία, η Lamda Development, αναλαμβάνει την αναβάθμιση πολλαπλών Ολυμπιακών εγκαταστάσεων, πέρα από τη δημιουργία του υπερσύγχρονου αθλητικού πόλου που δημιουργούμε μέσα στο Ελληνικό.

Δείχνουμε πλέον στην πράξη και όχι στα λόγια, ότι στόχος της εταιρείας είναι η μεγάλη ανάπλαση του Ελληνικού να έχει πολλαπλά οφέλη για όλη την κοινωνία.

Να έχουν δηλαδή οι πολίτες, κάθε ηλικίας, κάθε κοινωνικής και οικονομικής αναφοράς, όφελος από το έργο του Ελληνικού.

Αλώστε μια εταιρεία – ιδιαίτερα αυτές που θέλουν να λέγονται μεγάλες εταιρείες - πρέπει να δείχνει ότι σέβεται την κοινωνία πέρα από την επιδίωξη των όποιων τεχνοκρατικών στόχων.

Σε αυτήν την πρωτοβουλία, βρήκαμε ευήκοα ώτα στην κυβέρνηση και στο αρμόδιο υπουργείο Πολιτισμού και Αθλητισμού. Θα ήθελα λοιπόν να ευχαριστήσω τον πρωθυπουργό Κυριάκο Μητσοτάκη και ιδιαίτερα τον αρμόδιο υφυπουργό αθλητισμού κ. Λευτέρη Αυγενάκη για την εξαιρετική -πολύμηνη- συνεργασία που είχαμε στον σχεδιασμό της αναβάθμισης των ολυμπιακών εγκαταστάσεων, πέρα από το Ελληνικό.

Συγκεκριμένα, αναλαμβάνουμε την πλήρη αναμόρφωση και αξιοποίηση, των ολυμπιακών εγκαταστάσεων, στην Παιανία, στο Ολυμπιακό Χωριό, στο ΟΑΚΑ και στο Εθνικό κλειστό κολυμβητήριο Πειραιά ‘Πέτρος Καπαγέρωφ’.

Ένα πρώτο δείγμα γραφής είναι εδώ δίπλα μας, με τις υπερσύγχρονες εγκαταστάσεις υγρού στίβου στο ΟΑΚΑ, τις οποίες η Lamda Development ανακαίνισε και αναβάθμισε εξολοκλήρου.

Είχαμε δεσμευτεί πριν από ένα χρόνο, ότι οι κάτοικοι στο Μαρούσι και στην ευρύτερη περιοχή θα απολάμβαναν σύγχρονες, ασφαλείς, και υψηλής αισθητικής εγκαταστάσεις υγρού στίβου - και η δέσμευση έγινε ήδη πράξη.

Δεσμευόμαστε και πάλι εδώ σήμερα, ότι αντίστοιχες αισθητικής και λειτουργικότητας εγκαταστάσεις, θα δημιουργηθούν στο ΟΑΚΑ, στην Παιανία, στο Ολυμπιακό χωριό και στον Πειραιά.

Παράλληλα, είμαι στην ευχάριστη θέση να σας πω ότι σε διάστημα μόλις δυο ετών, θα ολοκληρώσουμε εντός του Ελληνικού ένα μεγάλο αθλητικό κέντρο, ανοιχτό και προσβάσιμο σε όλους.

Θα δημιουργήσουμε, μεταξύ άλλων:

- Γήπεδα Ποδοσφαίρου

- Γήπεδο ανοιχτού στίβου

- Στίβο ρίψεων

- Υγρό Στίβο

- Κλειστά και ανοιχτά γήπεδα μπάσκετ και γήπεδα τένις

Έναν αθλητικό πόλο που από 2024 και μετά θα αποτελεί σημείο αναφοράς διεθνώς, και, θα εξυπηρετεί ερασιτέχνες και επαγγελματίες αθλητές, συλλόγους, σωματεία, ομοσπονδίες και ομάδες.

Σας ευχαριστώ